Amǒs bēn tē, ńdɔ ǹkúkúmá Sɛrsɛs a ngávə́ Estɛ̂r, miníngá ǹkúkúmá, é byə́m bísə̄ bí wôge ai Haman, ǹzízíŋ Yúdɛn, ńdɔ́ áfə Mardoké ā kwí á mís mə́ ńkúkúmá amú Estɛ̂r á ngāman nyé kad ávuman díé bân nyé. 2Ǹkúkúmá á sɔ̄dí fɔ̄ɔ̄ ókéné wóé á ngādali ábə̄ Haman, a və́ə́ Mardoké. Ńdɔ Estɛ̂r a ngátoe Mardoké ǹdzóe byə́m bí Haman bisə. Məmaná bə́tə́bə́gá bə́lúmuŋan ai Yúdɛn 3Ńdɔ Estɛ̂r á ngádúgan nɔŋ ńkɔ̄bɔ̄ á mís mə́ ǹkúkúmá, a lábán nyē á məkǒl á sī, a yóno, ǎ ngákogolan nâ ámālá Haman, mǎn Agag, á ngákomozan ású Yúdɛn á súbū tə́ bɔ óyǎb. 4Ńdɔ ǹkúkúmá á ngāsám Estɛ̂r ǹtúm mvɔ́d. Ńdɔ̄ hḿ Estɛ̂r a ngátə́bə́ tə́tə̄lə́ á mís mə́ ǹkúkúmá. Nyé na: “Ngə́ mə̄ yén maa á mís móe, ngə́ ǹkúkúmá á tālā nâ nálā wâyəan, ngə́ manyəb ǹkúkúmá á ńnə́m, bə́ tīlí bə̄káladǎ yā bátsam ébá Haman, mɔ́n Hamedata, á mvóg Agag, a ngábui fəg, a mǎn tǐl naa bə́ dzâ Yúdɛn á mə̄bōdā mīńnam mísə̄ yā éwōgē ńkúkúmá. 6Yə mə nə dzǎm zombǒ na mayén ámālá láyi bǐ mvɔŋ bod dzama? 7Ńdɔ ǹkúkúmá Sɛrsɛs a ngáyalan Estɛ̂r, miníngá ǹkúkúmá ai Mardoké, mǎn Yúdɛn nâ: "Ngǎ mī tála: mə ngávə́ Estɛ̂r ndá Haman, émēn bə́ kə̄lé nyé á yób ándīē, amú á ngāyi fudi Yúdɛn mɔ́ á nyɔ́l. 8Myâ tilán ású Yúdɛn ḿból myādiŋ, á dzwé ńkúkúmá, mǐ lum zitám ǹkúkúmá, amú á nə eki nâ bātyē é kálada bə́ tíl a dzwé ńkúkúmá, bə́ lúmú fə zitám ǹkúkúmá étēde.[14]" 9Ńdɔ fɔ́ɔ́ bə́ ngábánda bəsaŋ bə́kálada bə́ ǹkúkúmá étīe etíé tē, á ngɔn lála á bálóē nâ Siwân e tɔá mə̄lú məwóm mə́bɛ̄ ai mə́lɛ́; bə́ mān til anə́ Mardoké ā béndege, ású Yúdɛn, ású bifɔlɔgɔ bí ńkúkúmá, ású bə̄ngɔ́mɔna, ású bə́tə́bə̄ bə́ ósú yā mə̄bódā miǹnam, mə̄bódā ǹtɛd ai məwóm mə́bɛ̄ ai zamgbál, a tádigi á Índia, a kələ kwí á Núbia; anə́ ábódā ńnam, anə́ mválaga otil, anə́ áyɔŋ ńkɔ̄bɔ̄ wábán, ású Yúdɛn ôtil wabán ai á ńkɔ́bɔ̄ wábán. 10Bə́ ngáman til á dzwé ńkúkúmá Sɛrsɛs, bə́ mān lúm zitám ai okéné ńkúkúmá. Ńdɔ̄ bákə̄ bálóm bə̄kálada bə́tē ai bod bə́ bədə́ á bikabilí, bikabilí bí édzóe, á bí ngábə́ ḿfaŋ ńtɔ́bán á bifɔ̌g bí ńkúkúmá. 11Á bə̄kálada bə́tē, ǹkúkúmá á vāā Yúdɛn ngul yə nâ: tɔ́ tísɔn fé bə́ nə, bə́ mān kóan, bə́ kámān ai enyiŋ dzábán, bə́ tūgí, bə́ wé, bə́ man dzâ, ai bɔ́ngɔ́ ai biníngá, é bod bə́sə̄ yā áyɔŋ, á ǹnam ósə̄, yā bâyi nɔŋ byə́m bí áyɔ́g naa bátādí bɔ́ ai nâ bâsa bɔ́, amǒs ḿbɔ̄g ḿbɔ́g, á mə̄bódā mińnam mísə̄ yā édzóe ńkúkúmá Sɛrsɛs, ngɔn awómo ai bɛ̌ e tɔá mə̄lú áwomo ai mə́lɛ́, nálā wâtian nâ á ngɔn Adar.